**ПРОЈЕКТНИ ЗАДАТАК**

**Пројекат „Подршка реформи дуалног система средњег стручног образовања и Националном оквиру квалификација у светлу целоживотног учења у Србији”**

**Позиција:** Консултант/Организација за спровођење истраживања у области дуалног образовања

**Трајање:** јун 2024 – мај 2026.

# Опште информације

Приступање ЕУ и сталне економске и друштвене промене главни су покретачи реформе образовања у Републици Србији. Претходних година много је урађено на развоју образовања, посебно на усклађивању образовне понуде са потребама тржишта рада и повезивању Националног оквира квалификација Републике Србије (НОКС) са Европским оквиром квалификација (ЕОК).

Визија Стратегије развоја образовања и васпитања у Републици Србији до 2030. године са пратећим Акционим планом за период 2023-2026 је да се обезбеди квалитетно образовање за сваког човека како би остварио свој пуни потенцијал. Стратегија се фокусира на младе и децу, али многе планиране активности имају за циљ развој потенцијала одраслих, што у њено средиште ставља концепт целоживотног учења.

Министарство просвете (МП) и Канцеларија за дуално образовање и НОК (Канцеларија) су, у сарадњи са Привредном комором Србије, у претходном периоду наставили са напорима да образовну понуду ускладе са потребама тржишта рада. Систем дуалног образовања показао се као модел који помаже да се премости јаз између образовања и запошљавања кроз припрему ученика и студената за свет рада, омогућавајући им да стекну вештине, знања и способности у складу са стандардима квалификација. Дуално образовање у Републици Србији је модел реализације наставе у систему средњег стручног образовања и васпитања (регулисан Законом о дуалном образовању) и на студијским програмима у високом образовању (Закон о дуалном моделу судија у високом образовању). Потребно је, међутим, даље улагати у развој дуалног образовања, спроводити истраживачке активности којима се испитују различити аспекти дуалног образовања како би се кроз квантитативна и квалитативна истраживања допринело креирању поузданих и ваљаних образовних политика, већој видљивости дуалног образовања у истраживачкој заједници и подстицању високошколских установа да се укључе у истраживања у области дуалног образовања.

Дуално и неформално образовање у протеклом периоду били су значајни за јачање радне снаге и обезбеђивање економског раста и запошљавања. Међутим, за ефикасно усмеравање и управљање овим системима неопходан је транспарентан и флексибилан систем квалификација и подаци који омогућавају одговарајуће праћење и доношење одлука.

Уредбом Владе Републике Србије („Службени гласник РС“, бр. 124/2022) развој и имплементација дуалног образовања и НОКС-а поверени су **Канцеларији за дуално образовање и Национални оквир квалификација (у даљем тексту: Канцеларија)**.

Швајцарска агенција за развој и сарадњу (СДЦ) активно подржава дуално образовање у Србији кроз билатералну и институционалну сарадњу. Пројекат „Подршка развоју и успостављању Националног модела дуалног образовања“, који је финансирао СДЦ, а спроводио Центар за образовне политике, имао је за циљ унапређење законодавног оквира, развој оквира за праћење и вредновање дуалног образовања, унапређење видљивости и приближавање концепта дуалног образовања ширем аудиторијуму. Нови пројекат „Подршка реформи дуалног система средњег стручног образовања и Националном оквиру квалификација у светлу целоживотног учења у Србији“ пружиће подршку Канцеларији за даљи развој ефикасног образовног система кроз развој и примену неопходних инструмената на макро, мезо и микро нивоу. Пројектне активности укључују измене закона и пратећих подзаконских аката, дигитализацију процеса, унапређење комуникације и сарадње међу заинтересованим странама, активности изградње капацитета запослених у институцијама и установама система за примену, праћење и вредновање дуалног образовања, ревизију оквира за праћење и вредновање дуалног образовања и његово спровођење у оквиру активности осигурања квалитета, ревизију Мастер плана имплементације Закона о дуалном образовању, подршку раду Канцеларије и Комисије за развој и спровођење дуалног образовања, спровођење истраживања и анализа о дуалном образовању у областима које директно и индиректно утичу на његов развој.

**Увод**

Циљ пројекта је подршка развоју ефикасног и транспарентног система који омогућава сарадњу и размену између образовних институција и света рада и пружа могућност сваком појединцу да изабере одговарајућу образовну путању. Пројекат ће пружати подршку за даљи развој Националног модела дуалног образовања и Националног оквира квалификација Србије кроз сет активности које се односе на развој политика, анализе, истраживања о дуалном образовању, праћење и вредновање кроз систем осигурања квалитета образовања, програме за изградњу капацитета и разноврсних активности подршке на системском и нивоу спровођења. У складу са тим, очекивани исходи и резултати пројекта су следећи:

1. Унапређен систем дуалног образовања, које омогућава лакши прелазак са образовања на запослење,
2. Унапређена ефикасност и транспарентност образовног система кроз дигитализацију процеса и процедура,
3. Унапређен систем НОКС-а у контексту целоживотног учења.

За ефикасно усмеравање и управљање дуалним системом образовања и квалификација потребни су прописи који обезбеђују неопходне законске оквире за даље планирање, управљање и доношење одлука. Измене и допуне Закона о дуалном образовању су усвојене у септембру 2023. године. Пројекат ће пружити подршку за усклађивање постојећих подзаконских аката и пратећих докумената са изменама. Такође, оквир за праћење и вредновање дуалног образовања треба да буде интегрисан у постојећи систем осигурања квалитета развијањем одговарајуће легислативе, и спроведен како је предвиђено Стратегијом развоја образовања и васпитања у Републици Србији до 2030. године. Пројекат ће подржати развој програма обука и њихово спровођење у циљу унапређивања компетенција запослених у установама које спроводе дуално образовање. Пројектне активности усмерене су и на израду анализа, истраживања о различитим аспектима дуалног образовања, посебно дуалног модела студија у високом образовању, повезивања образовања, учења кроз рад, обуке и привреде. Ове анализе представљају предуслов за доношење ваљаних и поузданих образовних политика и унапређивање дуалног образовања.

**Узимајући у обзир значај континуираног унапређивања и иновирања праксе дуалног образовања, као и важност спровођења истраживања о различитим аспектима дуалног образовања, а посебно дуалног модела студија у високом образовању које до сада није било предмет посебних истраживања и процена, а представља важан део развоја целокупног система дуалног образовања и повезивања сектора образовања и привреде, Канцеларија ће у оквиру пројекта „Подршка реформи дуалног система средњег стручног образовања и Националном оквиру квалификација у светлу целоживотног учења у Србији“ ангажовати Консултанта/Организацију за спровођење истраживања у области дуалног модела студија у високом образовању.**

**Циљ задатка**

Подршка Канцеларији за спровођење **дела активности Пројекта,** којима се доприноси достизању исхода 1. Унапређен систем дуалног образовања, који омогућава лакши прелазак са образовања на запослење. **Прецизније, активности подршке Канцеларији и Комисији у праћењу квалитета спровођења дуалног образовања и вредновању постигнутих резултата кроз спровођење истраживања.** Пројектне активности подразумевају спровођење **четири истраживања о развоју дуалног модела студија у високом образовању и писање истраживачких радова на основу добијених података са закључцима и препорукама**.

Истраживачке теме ће бити договорене са менаџером Пројекта и представницима Канцеларије. Консултант/Организација ће дати предлог тема за четири истраживања којима се испитује квалитет, релевантност, ефикасност, задовољство дуалним моделом студија у високом образовању. Предлог ће бити представљен и описан у Методологији коју ће Консултант/Организација који/која уђе у другу фазу селекције приложити у оквиру обједињене техничко-финансијске документације која ће бити предмет процене. Финални договори и одлуке о истраживачким темама, методологији, узорку ће бити донети у сарадњи са Канцеларијом.

**Опис услуга:**

Од ангажованог Консултанта се очекује спровођење следећих услуга:

* Израда Акционог плана спровођења Пројектног задатка;
* Развој истраживачке методологије за свако од четири истраживања са батеријом инструмената за процену различитих аспеката спровођења дуалног модела студија у високом образовању и вредновању постигнутих резултата. Истраживачка методологија треба да садржи кратак осврт на контекстуални и уколико је примењиво теоријски оквир који ће бити коришћен, циљ истраживања, опис узорка, почетне истраживачке хипотезе, опис инструмената који ће бити коришћени са приложеним инструментима у прилогу, начин обраде података и сл.;
* Спровођење четири истраживања о дуалном моделу студија у високом образовању, а у складу са одобреном истраживачком методологијом и батеријом инструмената;
* Израда четири истраживачка рада на основу спроведена четири истраживања.

Напомена: Експертска подршка из Швајцарског савезног технолошког института у Цириху (ЕТХ), која пружа стручну подршку Србији у истраживању и праћењу имплементације дуалног образовања на нивоу средњег образовања биће информисана о истраживачким активностима које су предмет овог Пројектног задатка.

Напомена: Активности дефинисане у овом Пројектном задатку имају за циљ и повећање видљивости и популаризацију тема дуалног образовања у стручним и истраживачким круговима. С тим у вези очекује се објављивање истраживачких радова у релевантним стручним часописима.

**Исходи**

Очекивани исходи:

* Израђен Акциони план спровођења Пројектног задатка;
* Развијене истраживачке методологије за четири истраживања у области дуалног модела студија у високом образовању и креирана или адаптирана батерија инструмената за процену различитих аспеката дуалног образовања на нивоу високог образовања;
* Спроведена четири истраживања;
* Написана четири истраживачка рада на основу података који су добијени спровођењем истраживања.

Рок за извршење услуга израде два истраживачка рада на основу спроведеног истраживања са закључцима и препорукама у року од годину дана од потписивања Уговора и до децембра 2025. године израда преостала два истраживачка рада на основу спроведеног истраживања са закључцима и препорукама. Консултант је у обавези да најмање 15 дана пре рока утврђеног за достављање документа, нацрте документа достави Канцеларији на мишљење.

**Одговорности**

Консултант је одговоран за задатке наведене у овом Пројектном задатку менаџеру пројекта. Сви задаци ће се обављати у сарадњи са запосленима у Канцеларији.

Канцеларија ће обезбедити документа која су у њеној надлежности и која су релевантна за спровођење пројектног задатка. Канцеларија ће информисати стручњаке са ЕТХ о планираним и реализованим истраживањима у области дуалног модела студија у високом образовању.

Консултант ће сарађивати са стручњацима који су ангажовани на овом пројекту и другим пројектима у области дуалног образовања како би се осигурала ефикасна имплементација и избегао ризик од преклапања.

На почетку пројекта, Консултант ће имати састанак са представницима Канцеларије, Јединице за имплементацију пројекта (*PIU*) како би потврдио заједнички договор о очекиваним резултатима и модалитету спровођења Пројектног задатка. Детаљи динамике спровођења активности, буџет, истраживачка методологија, биће дефинисани на основу Акционог плана који предлаже Консултант и годишњег плана рада Канцеларије.

Пројектни исходи ће најпре у форми нацрта бити достављени електронским путем кључној контакт особи (*Project Focal Point*) и јединици за имплементацију пројекта (*PIU*). Финалну верзију исхода одобрава менаџер пројекта. Одобрени пројектни исходи биће достављени као део редовних извештаја о напретку.

Сви документи и материјали припремљени у оквиру пројекта су власништво Канцеларије као главног корисника Пројекта. Канцеларија може да врши измене и допуне добијених докумената у складу са потребама система дуалног образовања и НОКС-а.

**Захтеви**

Консултант/Организација треба да испуни следеће захтеве:

* Учешће у националним или међународним пројектима који су за предмет имали унапређивање националног система високог образовања. Консултант мора да има учешће у најмање једном пројекту који је за предмет имао унапређивање дуалног модела студија у високом образовању, учења кроз рад у високом образовању, или повезивања сектора образовања и привреде током периода од највише 5 последњих година пре истека рока за подношење понуда;
* Предност имају високошколске установе које спроводе дуално образовање у складу са Законом о дуалном моделу студија у високом образовању („Службени гласник РС“, број 66 од 18. септембра 2019).

Понуђач треба да обезбеди експертски тим који се састоји од:

1) једног кључног експерта, који је ангажован од стране Понуђача у складу са Законом о раду у тренутку подношења Пријаве и

2) најмање пет чланова експертског тима за благовремено и квалитетно спровођење активности описаних у овом пројектном задатку. Чланови експертског тима морају бити ангажовани од стране Понуђача у складу са Законом о раду у тренутку подношења Пријаве. Уколико Понуђач доставља доказе за више од пет експерата, предмет процене ће бити референце, биографије првих пет предложених експерата;

Стручњаци су дужни да уз биографију доставе и кратак преглед (листу референци) својих професионалних активности релевантних за циљ овог пројектног задатка – документа, анализе, публикације, истраживачке радове и сл.

Консултант може ангажовати и друге чланове експертског тима, у складу са усвојеном методологијом истраживања, обимом посла и експертизом која је потребна. Ангажовање додатних чланова експертских тимова одобрава писаним путем менаџер Пројекта.

* **Кључни експерт:**
	+ Завршен докторат, ниво 8 НОКС-а;
	+ Најмање 10 година искуства у спровођењу истраживања или анализа или припреми студија;
	+ Најмање три објављена рада или студије или анализе које су релевантне за систем образовања; радови у области дуалног модела студија у високом образовању или повезивања сектора образовања и привреде или учења кроз рад ће се сматрати предношћу;
	+ Учешће у најмање једном националном или међународном пројекту од значаја за развој система образовања; пројекти у области дуалног модела студија у високом образовању или повезивања сектора образовања и привреде или учења кроз рад ће се сматрати предношћу;
	+ Учешће у раду националних тела релевантних за дуални модел студија у високом образовању или повезивање сектора образовања и привреде (нпр. НАТ, НСВО, секторска већа, Савет за НОК и сл.).
* **Чланови експертског тима:**
	+ Завршено високо образовање, најмање на нивоу 7.1 НОКС-а; завршен докторат, ниво 8 НОКС-а ће се сматрати предношћу.
	+ Најмање 5 година релевантног искуства у спровођењу истраживања или анализа или студија;
	+ Предност имају експерти који имају најмање један рад (истраживање, анализа, студија и сл.) у области дуалног модела студија у високом образовању или повезивања сектора образовања и привреде или учења кроз рад у високом образовању;
	+ Предност имају експерти који имају учешће у раду националних тела релевантних за дуални модел студија у високом образовању или повезивање сектора образовања и привреде (нпр. НАТ, НСВО, секторска већа и сл.)

Одабрани Консултант ће, између осталог:

* бити одговоран за ефикасно и благовремено спровођење релевантних активности,
* ефикасно користити ресурсе,
* послати електронску верзију нацрта развијених материјала и докумената релевантној кључној особи пројекта (*Project Focal Point*) на мишљење и унапредити у складу са добијеним коментарима,
* активности реализовати у координацији са Јединицом за имплементацију пројекта (*PIU*) и, када је потребно, у координацији са кључном особом пројекта (*Project Focal Point*) и менаџером пројекта,
* поштовати план реализације активности и буџет предвиђен уговором и неће вршити измене без претходног одобрења менаџера пројекта,
* уколико је неопходно иницирати измене динамике реализације активности у координацији са Јединицом за имплементацију пројекта (*PIU*),
* предложити нови план спровођења реализације активности на захтев менаџера пројекта,
* доставити Јединици за имплементацију пројекта (PIU), електронску верзију и папирну верзију докумената на захтев,
* доставити било коју пројектну документацију коју захтева Канцеларија или СДЦ.

Консултант пре спровођења истраживања треба да обезбеди и писану сагласност Канцеларије за спровођење истраживачких активности коју ће користити као пропратну документацију када организује и договара спровођење истраживања са учесницима истраживања.

**Извештавање**

Услуге које пружа Консултант биће праћене од стране Јединице за имплементацију пројекта (*PIU*) и Канцеларије.

Консултант ће доставити Акциони план спровођења пројектног задатка, усаглашен са коментарима и препорукама Наручиоца, у року који не може бити дужи од 30 дана од датума закључивања Уговора. Припрема Акционог плана спровођења пројектног задатка – услуге које ће укључивати информације о активностима које ће бити спроведене, њиховом редоследу, времену спровођења, истраживачким техникама и инструментима који ће бити коришћени, узорку, као и информације о члановима експертског тима који ће бити укључен у спровођење активности.

Консултант ће подносити кратке месечне извештаје у којима су наведене активности, резултати и исходи реализованих активности. Поред тога, Консултант ће обезбедити, као део анекса, све припремљене документе/материјале/инструменте/базе података. Структура месечног извештаја биће договорена са Канцеларијом и Јединицом за имплементацију пројекта (PIU).

Два пута годишње, у јуну и децембру, Консултант ће подносити детаљне извештаје о напретку са кратким описом напретка у односу на резултате наведене у пројектном задатку и договорену методологију. Извештај о напретку треба да садржи и опис проблема на које се наишло током имплементације активности и планиране активности за наредни шестомесечни период.

За потребе извештавања Канцеларије ка СДЦ-у од Консултанта повремено могу бити тражени и додатни извештаји.

**Динамика исплате**

Исплата уговорених средстава ће се вршити након достављених финалних верзија исхода за свако појединачно истраживање (укупно четири истраживања) који су одобрени од стране менаџера Пројекта. За свако истраживање се достављају следећи исходи:

Исход 1. Истраживачка методологија и батерија инструмената;

Исход 2. Спроведено истраживање (база података, истраживачки протоколи, други докази о спроведеном истраживању);

Исход 3. Истраживачки рад са резултатима, закључцима, препорукама.

Динамика спровођења активности је дефинисана у финалној верзији Акционог плана који је усклађен са коментарима Канцеларије. Предложена динамика исплате средстава:

* У висини до 40% од укупно уговорених средстава за свако појединачно истраживање (четири истраживања) на основу одобрене истраживачке методологије и инструмената који ће бити коришћени;
* У висини до 50% од укупно уговорених средстава за свако појединачно истраживање (четири истраживања) након спроведеног сваког истраживања;
* Преостала уговорена средства за свако појединачно истраживање (четири истраживања) након достављања финалне верзије сваког истраживачког рада.

Напомена: Динамика исплате условљена је динамиком исплате средстава Канцеларији, на основу Уговора између Владе Републике Србије и Швајцарске Конфедерације.

**Трајање задатка**

Предвиђени датум почетка реализације активности је јун 2024. године, а период спровођења уговора биће до маја 2026. године.